Rīgā, 2024.gada 10.maijā

Rīgas Ēbelmuižas pamatskolas skolēnu vecākiem

Cienījamie vecāki!

Paldies Jums par sniegto atbalstu izglītības iestādes akreditācijā! Esam pateicīgi tiem vecākiem, kuri piedalījās sarunā ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Rīgas Ēbelmuižas pamatskola ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomas “Atbilstība mērķiem”, “Kvalitatīvas mācības”, “Iekļaujoša vide” un “Laba pārvaldība” kvalitātes līmenis ir “labi”[[1]](#footnote-1), kas nozīmē, ka skola iegulda optimālu darbu nepieciešamo pārmaiņu ieviešanā:

|  |  |
| --- | --- |
| **Joma** | **Kvalitātes vērtējuma līmenis** |
| **Atbilstība mērķiem** | **Labi** |
| **Kvalitatīvas mācības** | **Labi** |
| **Iekļaujoša vide** | **Labi** |
| **Laba pārvaldība** | **Labi** |

Rīgas Ēbelmuižas pamatskolas stiprā puse ir vispusīga atbalsta sniegšana izglītošanas, audzināšanas un rehabilitācijas procesos, apliecinot spēju atbilstoši pielāgoties katra vajadzībām, lai nodrošinātu valodas apguvi un latviešu zīmju valodas apguvi skolēniem ar dzirdes traucējumiem, tādējādi stiprinot iespējas veiksmīgi iekļauties sabiedrībā.

Rīgas Ēbelmuižas pamatskolā tiek īstenots kvalitatīvs izglītības process, veikta izglītojamo vērtēšana un notiek sadarbība starp skolēniem, skolotājiem un skolas vadību. 92% no ekspertu vērotajām mācību stundām ir redzama mācību un audzināšanas procesa diferenciācija un individualizācija.

Akreditācijas ekspertu komisija jomā “Atbilstība mērķiem” secināja, ka skolas izveidotā sistēma ikdienas mācību sasniegumu nodrošināšanai un diagnosticēšanai ir optimāla, tā nodrošina kompleksu un nepārtrauktu atbalstu, lai ikviens skolēns ikdienas izglītības procesā spētu sasniegt tādus mācību un audzināšanas rezultātus, kas atbilst viņa individuālajām speciālajām vajadzībām, veselības stāvoklim, spējām un attīstības traucējumu veidam. Lai sasniegtu vēl augstākus rezultātus, akreditācijas ekspertu komisija ieteica skolai pilnveidot sistēmu, kā attīstīt skolēnu pašvērtējuma prasmes, pašvadītas mācīšanās prasmes, kā arī veikt precizējumus skolas “Vērtēšanas kārtībā”, kas veicinātu vienotu izpratni un rīcību, īstenojot formatīvās vērtēšanas sistēmas nosacījumus.

Rīgas Ēbelmuižas pamatskolas direktores Kristiānas Pauniņas profesionālās darbības vērtējums jomā “Laba pārvaldība” ir novērtēts ar “Labi”. Akreditācijas ekspertu komisija novērtē direktores plašās zināšanas par audzināšanas, mācīšanas un mācīšanās jautājumiem, kā arī ieguldījumu izglītības iestādes vides un iekšējās kultūras veidošanā, mērķtiecīgi un sistemātiski vadot kolektīvu un mācību darbu, reizē veicot audzināšanas darbu, radot priekšnoteikumus iekļaujošas vides veidošanai un sniedzot atbalstu katra skolēna izaugsmei. Direktore, konsultējoties ar visām iesaistītajām pusēm, argumentēti un demokrātiski pieņem lēmumus, uzņemas atbildību, ir līdere kolektīvā, veiksmīgi sadarbojas gan ar skolas dibinātāju, gan skolotājiem, gan skolēniem un vecākiem.

Akreditācijas ekspertu komisija, veicot savu darbu, izmantoja šādas metodes:

* 1. Intervijas un sarunas ar skolas direktori, direktores vietniekiem, pedagogiem, skolas dibinātāja pārstāvjiem, skolēniem, skolēnu vecākiem.
  2. 13 mācību stundu vērošana.
  3. Skolas fiziskās vides apskate.
  4. Dokumentu un informācijas analīze (skolas pašnovērtējuma ziņojums, skolas attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma E–klase, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības un drošības noteikumi, Edurio aptaujas rezultāti).
  5. Situāciju analīze ar dažādām mērķgrupām par pedagoģijas un skolas aktuālās darbības jautājumiem.
  6. Tīmekļvietnes un komunikācijas sociālajos medijos izpēte.

Novēlu Jums sekmīgu turpmāko sadarbību ar skolas vadību un pedagogiem, kā arī skolai nezaudēt fokusu uz katra izglītojamā individuālajām zināšanām, prasmēm, iemaņām un talantu attīstību.

Akreditācijas ekspertu komisijas vadītāja Agnese Pūtele

1. Skolas darbību vērtē piecos kvalitātes vērtējuma līmeņos: “nepietiekami”, ”jāpilnveido”, “labi”, “ļoti labi”, “izcili”. [↑](#footnote-ref-1)